钦定古今图书集成/明伦汇编/官常典/第578卷 > 孙丙
## 钦定古今图书集成/明伦汇编/官常典/第578卷 > 孙丙

按《明外史》本传：“‘丙字文焕，成化末进士，为庶吉士，改
御史，巡按云南。云南诸司吏，旧不得给，由父满子代。
丙请如例考入官。凡佥流戍必经兵部，多淹延致死。
丙请属之抚按。土官无后者，请录其弟侄，勿令妻妾
冒冠服，俱著为例’。后督两淮盐课，中官请引二万为
织造费，部议许之，丙执不可，得减四之三。历福建、四”
川副使，俱督学校。三迁四川左布政使。正德六年以
右副都御史巡抚湖广。所部镇溪千户所筸子坪长
官司，与贵州铜仁、四川酉阳、梅洞诸土司犬牙相错。
弘治中，错溪苗龙麻阳与铜仁苗龙童保聚众攻剽，
土官李椿等实纵之。而筸子百夫长、龙真与通谋，后
遂四出劫掠，远近骚然，先后守臣莫能制。丙将讨之，
贼乃入连山深箐，为拒守计。丙率师破其数寨，贼走
据天生崖及六龙山。贵州巡抚沈林兵继至，连攻破
之。前后禽童保等二百人，斩首八百九十馀级。都指
挥潘勋又破镇筸诸寨，禽麻阳等百六十人，斩首级
如前，馀贼远遁。玺书奖励。丙操履清介，喜于有为，所
至严明，法令修举。迁工部右侍郎。采木入山。越二载，
犯风痹得疾卒。诏赠尚书，谥“恭襄。”